Ziwa la Nakuru
Language: Swahili | Genre: Creative_writing

﻿Ziwa la Nakuru

Nilipokuwa mdogo nilienda kuwatembelea babu na nyanya yangu. 
Waliishi Katika nchi ya Kenya mji mmoja onaitwa Nakuru.

Tulipanda ndege kutoka mji wa Melbourne hadi Dubai.

Pale Dubai tulichukua ndege ya kutupeleka mpaka mji mkuu wa Kenya; Nairobi.

Baada ya masaa matano tulitua katika uwanja wa ndege wa Jomo Kenyatta.
Familia yetu kubwa ilitungoja. Shangazi, wajomba, nyanya, babu na binamu wote walifika kutukaribisha.

Walisema, "Karibu Kenya".
Babu alitubeba kwa gari lake hadi mji wa Nakuru.
Njiani tuliwaona swara, pundamilia na nyani wakila nyasi mwituni.
Babu aliahidi kunipeleka katika ziwa la Nakuru kuwaona wanyama zaidi.

Niliona miti mingi ambayo sikuweza kuiona Australia.
Ilikuwa mirefu na yenye miiba. Babu alinieleza inaitwa mishita.

Usiku huo sikulala usingizi.
Nilikuwa na hamu ya kuona wanyama wengine.
Nilipoamka nilipewa kiamsha kinywa na nyanya na kisha tukaanza safari.

Tulipofika kwenye lango la ziwa la Nakuru tuliwaona ngiri, pundamilia na nyani.
Tulilipa ada na kufunguliwa lango kisha tukatumbukia ndani ya msitu.

Tulipofika kwenye ziwa, nilitishika kwa urembo niliouona.
Sehemu kubwa ilikuwa kama bustani la maua ya waridi.
Heroe walikuwa wengi kupindukia.
Kwa mbali tuliwaona viboko wawili majini.

Tulitumia darubini ili kuona vizuri.
Tuliona kundi la twiga wakitembea. Nilipendezwa sana na ngozi yao.
Ilikuwa na maumbo ya kupendeza.

Kisha tuliwaona vifaru.
Nilihofu kwa sababu ya hadithi nilizokuwa nimesikia kuhusu vifaru.
Lakini waliendelea kulala.
Kundi la nyati lilivuka barabara tuliyokuwa tukipitia. Nilijawa na wasiwasi lakini nyati walipita na kuendelea na safari yao.

Tulimwona simba aliyekuwa amelala mwambani.

Tulichungulia kwa mbali kwani tulimwogopa.
Tuliporudi nyumbani tulipata nyanya ametuandalia chakula kingi na kitamu.

Mezani palikuwa na chapati, wali wa kukaangwa, kuku wakuokwa, mboga za aina tofauti na vinywaji.
Nilikula, nikashiba na usiku huo nikalala fofofo.

Mwisho.


Source www.africanstorybook.org